AfriForum Jeug: ‘Nazi-plakkate is onvanpas’Foto: Facebook AfriForum Jeug het die plakkate met Nazi-trekke wat op die Universiteit Stellenbosch (US) se Stellenbosch-kampus aangebring is, ten sterkste veroordeel. Bernard Pieters, AfriForum Jeug se koördineerder vir Maties en die Oos- en Wes-Kaap, het gesê die grafika op die plakkate is geskoei op ou Nazi-propagandaplakkate. “Hoewel die teks self geen haatspraak bevat nie, is die agtergrond van die uitbeeldings onvanpas en herinner aan die miljoene mense wat hul lewens tydens Nazi-bewind in Duitsland verloor het. Die uitbeelding het dus ŉ ondertoon van anti-Semitisme en rassisme,” het Pieters gesê. “Omdat die motief nog onbekend is, kan daar net gespekuleer word oor wie vir die plakkate verantwoordelik is, maar die aanbring van enige ideologiese Nazi-nostalgie word sterk deur AfriForum Jeug veroordeel. Ons is van mening dat die aangeleentheid ondersoek moet word,” het Pieters gesê. Maroela Media het vroeër berig die US het intussen in ŉ verklaring gesê die universiteit veroordeel rassisme, rasse-meerderwaardigheid en enige pogings om die kampusgemeenskap te verdeel. “Geen geleentheid wat rasse-meerderwaardigheid bevorder sal toegelaat word om op die kampus gehou te word nie,” het Martin Viljoen, woordvoerder van die universiteit, in die verklaring gesê. Volgens Viljoen is die plakkate op die kampus aangebring sonder enige voorafkennis of toestemming van die universiteit. “ŉ Ondersoek is tans aan die gang en die plakkate is ook by die universiteit se eenheid vir gelykwaardigheid aangemeld,” het hy gesê. “AfriForum Jeug veroordeel alle vorme van rassisme en diskriminasie, ongeag die ras of geslag wat hulself daaraan skuldig maak. Hoewel AfriForum Jeug die aanbring van die plakkate sterk veroordeel, veroordeel ons ook die oënskynlike dubbele standaarde wat steeds op ons universiteitskampusse en in die media heers en wat dringend aandag moet kry,” het Pieters bygevoeg. AfriForum Jeug meen die feit dat die US en die media so vinnig hierop reageer, maar uitlatings soos “one settler, one bullet” destyds nie op soortgelyke wyse op die kampus hanteer het nie, dui op dié dubbele standaarde wat gehandhaaf word.